Uitgawe 6 2011 - Afleggings by Bridgestone beperk - Solidariteit Tydskrif
Solidariteit Tydskrif › 2011 - Uitgawe 6 › Uitgawe 6 2011 – Afleggings by Bridgestone beperk
2011 - Uitgawe 6 Bedryfsnuus
Deur Michelle | 16 November 2011
Deur Cilleste van der Walt & Moira-Marie Kloppers
Statistieke Suid-Afrika se kwartaallikse indiensnemingsyfers wat op 20 September bekendgestel is, toon dat indiensneming in die formele vervaardigingsektor die afgelope jaar met 18　000 poste, oftewel 1,5%, afgeneem het.
Daarbenewens het werkgeleenthede in die sektor die afgelope kwartaal met sowat 8 000 poste gekrimp. Solidariteit probeer om die uitwerking van hierdie syfers op werknemers in maatskappye waar die vakbond verteenwoordig word, tot die minimum te beperk. Een geval waar die vakbond ingegryp en ’n wesenlike verskil gemaak het, is met die beplande afleggings deur Bridgestone in Port Elizabeth.
“Solidariteit was in ’n konsultasieproses by Bridgestone betrokke,” sê Wynand Strydom, Solidariteit-organiseerder. “Die maatskappy het vakbonde in Augustus in kennis gestel dat hy beplan om sy LTR-aanleg in Port Elizabeth te sluit en vervaardiging van dié bande slegs by die Brits-aanleg voort te sit.
“Die maatskappy het in die Artikel 189-kennisgewing gesê dit sou nie finansieel sin hê om die Port Elizabeth-aanleg op te gradeer as hierdie spesifieke bande reeds suksesvol by ’n ander aanleg vervaardig word nie. Dit het sowat 217 werkgeleenthede, oftewel bykans 35% van die werkgeleenthede by die maatskappy, in die gedrang gebring,” verduidelik Strydom.
Deur die konsultasieproses kon die partye daarin slaag om die aantal gedwonge afleggings tot 52 te verminder.